ྙཱ་ན་ཀ་ལཱ་ཤ་ཨ་བྷི་ཥིཉྩ་ཨ༔ (ཞེས་བརྗོད་ཅིང་བུམ་པ་མགོ་བོའི་གནས་ལྔར་བཞག་བུམ་ཆུ་སྦྱིན།) རྗེས་འབྲེལ་དུ་ལྷ་སྐུ་ཕྱག་རྒྱའི་དབང་བསྐུར་བ་ནི་དཀྱིལ་འཁོར་གྱི་གཙོ་བོའི་སྐུ་ལས་སྐུ་གཉིས་པ་འཕྲོས་སྤྱི་བོ་ནས་ཞུགས་ཏེ་སྙིང་གར་ཐིམ་པས་ལུས་སྣང་ལྷ་སྐུ་དབྱེར་མེད་ཆུ་ལ་ཆུ་བཞག་པ་ལྟར་གྱུར་པར་མོས་མཛོད། ཧྲཱིཿ བདེ་གཤེག་གསུང་མཆོག་དབྱིངས་ཀྱི་ལྷ༔ པདྨ་ཐོད་ཕྲེང་ཚེ་ཡི་བདག༔ གཙོ་མཆོག་རྒྱལ་པོ་ཡབ་ཡུམ་གྱིས༔ སྐལ་ལྡན་ཁྱོད་ལ་དབང་བསྐུར་བས༔ པདྨ་ཚེ་ཡི་དབང་ཐོབ་ཤོག༔ པདྨ་ཀཱ་ཡ་ཨ་བྷི་ཥིཉྩ་ཨོཾ༔ (སྐུ་སྤྱི་བོར་བཞག །བསྡུས་པར་བྱེད་ན་འདི་མཚམས་དབང་གི་དག་པ་བརྗོད་མཐར་གསུང་དབང་ལ་འཇུག་པ་སོགས་འོག་མ་རྣམས་ལ་རིགས་འགྲེ། སྤྲོ་ན་རྒྱལ་མཚན་ཐོགས་ལ།) དེ་ལྟར་སྐུ་ཡི་དབང་བསྐུར་བ་དེ་ཉིད་མི་ཉམས་པར་བརྟན་པར་བྱ་བའི་ཕྱིར་ཚེ་རྟེན་རྒྱལ་མཚན་སྤྱི་བོར་བཞག་པར་མོས་མཛོད། ཨོཾ༔ ཚེ་ལྷ་རྒྱལ་བ་རབ་འབྱམས་ཀྱི༔ སྐུ་ཡི་རང་བཞིན་རྒྱལ་མཚན་འདི༔ འགྱུར་མེད་ཚེ་ཡི་རྟེན་མཁར་ཡིན༔ ཁྱོད་ཀྱི་སྤྱི་བོར་རྒྱས་གདབ་པས༔ ནུབ་པ་མེད་པའི་དཔལ་ཐོབ་ཤོག༔ ཀཱ་ཡ་བཛྲ་དྷྭ་ཛ་ཏིཥྛ་བྷྲཱུྃ༔ དེ་ལྟར་དབང་ (7བ)བསྐུར་བས་སྣང་བ་ལྷའི་འཁོར་ལོར་བྱིན་གྱིས་བརླབས་ཏེ་སྣང་སྟོང་ལྷ་སྐུ་བསྐྱེད་པའི་རིམ་པ་བསྒོམ་པ་ལ་དབང་བ་ཡིན་ནོ། །གསུང་གི་དབང་བསྐུར་བའི་དོན་དུ་རྒྱལ་པ་ཀུན་གྱི་གསུང་གི་འཕྲིན་ལས་ཡི་གེའི་གཟུགས་སུ་ཤར་བའི་གླེགས་བམ་མགྲིན་པར་བཞག་པས་ཆོས་སྒོ་རབ་འབྱམས་ལ་འཆད་རྩོམ་ཐོགས་མེད་ཀྱིས་འཇུག་པའི་སྙིང་པོ་ལུང་གི་དབང་མཆོག་ཐོབ་པར་མོས་ཤིག །ཨཱཿ བརྗོད་པ་ཀུན་སྤང་རྡོ་རྗེའི་སྒྲ༔ ཇི་སྙེད་རྒྱལ་བ་ཀུན་གྱི་གསུང་༔ མ་ལུས་འདུས་པའི་ཆོས་ཀྱི་མཛོད༔ ཁྱོད་ཀྱི་མགྲིན་པར་བཞག་པ་ཡིས༔ སྙིང་པོ་ལུང་གི་དབང་ཐོབ་ཤོག༔ ཨཱཿཡུརྫྙཱ་ན་ཝཱ་ཀ་ཨ་བྷི་ཥིཉྩ་ཨཱཿ (པུ་སྟིའམ་སྔགས་བྱང་མགྲིན་པར་བཞག །)གསུང་དབང་ཐོབ་པ་དེ་ཉིད་བརྟན་པར་བྱ་བའི་ཕྱིར་དབུགས་རྟེན་ཉི་ཟླའི་གྭའུ་མགྲིན་པར་བཞག་པར་མོས་མཛོད། ཨཱཿ ཚེ་ལྷ་རྒྱལ་བ་རབ་འབྱམས་ཀྱི༔ གསུང་གི་རང་བཞིན་གྭའུ་འདི༔ འགྲིབ་མེད་དབུགས་ཀྱི་རྟེན་མཁར་ཡིན༔ ཁྱོད་ཀྱི་མགྲིན་པར་རྒྱས་གདབ་པས༔ འཛད་པ་མེད་པའི་གཏེར་ཐོབ་ཤོག༔ ཝཱ་ཀ་བཛྲ་བུདྡྷ་ཏིཥྛ་བྷྲཱུྃ༔ དེ་ལྟར་གསུང་གི་དབང་བསྐུར་བས་སྒྲ་གྲགས་སྔགས་ཀྱི་འཁོར་ལོར་བྱིན་གྱིས་བརླབས་ཏེ་གྲགས་ (8ན)སྟོང་གསལ་སྔགས་ཆུ་བོའི་རྒྱུན་བཞིན་བཟླ་བ་ལ་དབང་བ་ཡིན་ནོ། །ཐུགས་ཀྱི་དབང་བསྐུར་བའི་དོན་དུ་ཚེ་ལྷ་རྒྱལ་བའི་ཕྱག་མཚན་ཚེ་འབྲང་སྙིང་ཁར་བཞག་པས་འཆི་མེད་གཉུག་མ་དོན་གྱི་ཡེ་ཤེས་སྙིང་དབུས་སུ་ཤར་བས་སྐྱེ་འཆིའི་འཕོ་བ་དང་བྲལ་བའི་རྡོ་རྗེའི་ཚེ་དབང་ཐོབ་པར་མོས་མཛོད༔ ཧཱུྃ༔ ཚེ་ལྷ་རབ་འབྱམས་འདུས་པའི་ཐུགས༔ རྡོ་རྗེའི་རང་བཞིན་འགྱུར་བ་མེད༔ འོད་གསལ་དབྱིངས་ཀྱི་བུམ་པར་འཁྱིལ༔ བཀྲ་ཤིས་ཚེ་ཡི་འབྲང་རྒྱས་འདིས༔ སྐལ་ལྡན་ཁྱོད་ལ་དབང་བསྐུར་བས༔ སྐྱེ་འཆི་བྲལ་བའི་གདིང་ཐོབ་ཤོག༔ ཨཱཿཡུརྫྙཱ་ན་ཙིཏྟ་ཨ་བྷི་ཥིཉྩ་ཧཱུྃ༔ (ཚེ་འབྲང་སྙིང་གར་བཞག །)ཐུག་དབང་བརྟན་པར་བྱ་ཕྱིར་སྲོག་རྟེན་རྡོ་རྗེ་སྙིང་གར་བཞག་པར་མོས་མཛོད། ཧཱུྃཿ ཚེ་ལྷ་རྒྱལ་བ་རབ་འབྱམས་ཀྱི༔ ཐུགས་ཀྱི་རང་བཞིན་རྡོ་རྗེ་འདི༔ མི་ཤིགས་སྲོག་གི་རྟེན་མཁར་ཡིན༔ ཁྱོད་ཀྱི་སྙིང་གར་རྒྱས་གདབ་པས༔ འཕོ་འགྱུར་བྲལ་བའི་གདིང་ཐོབ་ཤོག༔ ཙིཏྟ་བཛྲ་གརྦྷ་ཏིཥྛ་བྷྲཱུྃ༔ དེ་ལྟར་ཐུགས་ཀྱི་དབང་བསྐུར་བས་འཁྲུལ་རྟོག་ཡེ་ཤེས་ཀྱི་འཁོར་ལོར་བྱིན་གྱིས་བརླབས་ཏེ་རིག་སྟོང་ཆོས་ཉིད་ཀྱི་རོལ་བར་ལམ་དུ་ཁྱེར་ནུས་པར་དབང་བར་བྱས་པ་ཡིན་ནོ། །ཡོན་ཏན་གྱི་དབང་(8བ) བསྐུར་བ་ནི་ཐབས་ཤེས་ཀྱི་རྫས་མཆོག་འཁོར་འདས་ཀྱི་ཚེ་བཅུད་དྭངས་མ་འདུས་པའི་རིལ་བུ་དང་། འཆི་མེད་ཀྱི་དངོས་གྲུབ་བཅུད་དུ་འཁྱིལ་བའི་ཨ་མྲྀ་ཏ་ཕྱག་ཏུ་ཕུལ་བ་དེ་ཉིད་མྱང་བ་ཙམ་གྱིས་ལྕགས་ལ་གསེར་འགྱུར་གྱི་རྩིས་ཐེབས་པ་བཞིན་སྙིགས་མའི་ལུས་ངག་ཡིད་གསུམ་འཆི་མེད་དྭངས་མའི་ཐིག་ལེར་སྨིན་པར་བྱས་པའི་ཐུགས་འདུན་མཛད་པར་ཞུ། (ཐབས་ཀྱི་ཚེ་རྫས་རིལ་བུ་ནི༔ གཡས་བསྐོར་ལག་པ་གཡས་སུ་གཏད༔) ཧྲཱིཿ འཁོར་འདས་རྩི་སྨན་ནུས་པའི་བཅུད༔ སྙིང་པོ་དྭངས་མའི་དབྱིག་ཏུ་འཁྱིལ༔ འཆི་མེད་ཚེ་ཡི་རིལ་བུ་འདི༔ དེ་རིང་སྐལ་ལྡན་བུ་ལ་སྦྱིན༔ ཐབས་མཆོག་ཚེ་ལ་དབང་འབྱོར་ཤོག༔ བཛྲ་ཨཱཿཡུ་ཥེ་ཧྲཱྀ་དཱ་ཡ་སིདྡྷི་ཕ་ལ་ཧོཿ (ཤེས་རབ་ཚེ་ཆང་བདུད་རྩི་ནི༔ གཡོན་བསྐོར་ལག་པ་གཡོན་ཏུ་གཏད༔) ཨཱཿ སྣོད་ནི་རྣམ་དག་ཀ་པཱ་ལར༔ བཅུད་ནི་འཆི་མེད་བདུད་རྩི་སྨན༔ བླ་ན་མེད་པའི་དམ་ཚིག་འདི༔ དེ་རིང་སྐལ་ལྡན་བུ་ལ་སྦྱིན༔ ཤེས་རབ་ཚེ་ལ་དབང་འབྱོར་ཤོག༔ བཛྲ་ཨཱཿཡུ་ཥེ་ཨ་མྲྀ་ཏ་སིདྡྷི་ཕ་ལ་ཧོཿ (གཡུང་དྲུང་ཐོགས་ལ།) དེ་ལྟར་ཡོན་ཏན་རིན་པོ་ཆེ་མི་ཟད་པའི་གཏེར་གྱི་དབང་ཐོབ་པ་དེ་ཉིད་མི་ཉམས་ཤིང་བརྟན་པར་བྱ་བའི་སླད་དུ་འགྱུར་མེད་ཀྱི་རང་གཟུགས་གཡུང་དྲུང་ལྟེ་བར་བཞག་པར་ (9ན)མོས་མཛོད༔ སྭཱཿ ཚེ་ལྷ་རྒྱལ་བ་རབ་འབྱམས་ཀྱི༔ ཡོན་ཏན་རང་བཞིན་གཡུང་དྲུང་འདི༔ འཕོ་མེད་བླ་ཡི་རྟེན་མཁར་ཡིན༔ ཁྱོད་ཀྱི་ལྟེ་བར་རྒྱས་གདབ་པས༔ ཉམས་པ་མེད་པའི་དབྱིག་ཐོབ་ཤོག༔ གུ་ཎ་བཛྲ་ནྲྀ་བྷྲཱུྃ་ཏིཥྛ་ཧཱུྃཿ དེ་ལྟར་དབང་བསྐུར་བས་འདོད་ཡོན་མ་སྤང་ཡེ་ཤེས་ཀྱི་འཁོར་ལོ་ཡུལ་དབང་མཉམ་སྦྱོར་ཟག་མེད་ཀྱི་ཚོགས་སུ་བསྒྱུར་བའི་ཡོན་ཏན་མི་ཟད་པ་རྒྱན་གྱི་འཁོར་ལོར་དབང་འབྱོར་བ་ཡིན་ནོ། །ཕྲིན་ལས་ཀྱི་དབང་བསྐུར་བའི་དོན་དུ་འབྱུང་ལྔའི་དཀྱིལ་འཁོར་ལག་ཏུ་གཏད་པས་འབྱུང་ལྔའི་ལས་ཆེན་གྱིས་ཁམས་ལྔའི་ཚེ་སྤེལ་བ་ལ་སོགས་པའི་འཕྲིན་ལས་རབ་འབྱམས་ལ་དབང་ཐོབ་པར་མོས་མཛོད། ཨཱཿ དབྱིངས་ཕྱུག་མཁའ་ཡི་མེ་ལོང་ངོས༔ འབྱུང་བའི་ཡུམ་ཆེན་ཀུན་ཏུ་གསལ༔ སྐལ་ལྡན་བུ་ལ་དབང་བསྐུར་བས༔ ཕྱི་ནང་འབྱུང་ལྔའི་ལས་ཆེན་ལ༔ བརྟེན་ནས་ཁམས་ལྔའི་ཚེ་སྤེལ་བའི༔ ཕྲིན་ལས་རབ་འབྱམས་དབང་ཐོབ་ཤོག༔ བཛྲ་ཨཱཿཡུརྫྙཱ་ན་སརྦ་ཀརྨ་ཨ་བྷི་ཥིཉྩ་མི༔ དེ་ལྟར་དབང་བསྐུར་བས་འབྱུང་ལྔའི་ལས་ཆེན་ལ་བརྟེན་ནས་རང་དང་གཞན་གྱི་ཁམས་ལྔའི་ཚེ་སྤེལ་བ་ལ་སོགས་ཚེ་ལྷ་རྒྱལ་ (9བ)བའི་འཕྲིན་ལས་རབ་འབྱམས་བསྒྲུབ་པ་ལ་དབང་བ་ཡིན་ནོ། །དེ་རྣམས་ཀྱི་བརྟན་བྱེད་དུ་ཚེ་འགུགས་ཤིང་བཅུད་བསྡུ་བ་དང་། སྦ་ཞིང་རྒྱས་གདབ་པ་རྣམས་རིམ་པ་བཞིན་དུ་བགྱི་བ་ལགས་པས་སོ་སོའི་ཚིག་རིས་དང་མཐུན་པའི་དམིགས་རིམ་ལ་ཐུགས་རྩེ་གཅིག་ཏུ་གཏོད་པར་ཞུ། (ཞེས་མཚམས་སྦྱར་ནས།)ཧྲཱིཿཛཿ བདག་མདུན་དཀྱིལ་འཁོར་ལྷ་ཚོགས་ཐམས་ཅད་ཀྱི༔ ཐུགས་ཀའི་འོད་ཀྱིས་ཕྱོགས་བཅུའི་ཞིང་རྣམས་ནས༔ རྩ་གསུམ་ཚེ་ཡི་ལྷ་ཚོགས་མ་ལུས་རྣམས༔ སྤྱན་དྲངས་མདུན་གྱི་ནམ་མཁར་སྤྲིན་ལྟར་འཁྲིགས༔ སྐུ་ཡི་འོད་ཀྱི་དཀྱིལ་འཁོར་གཙོ་མཆོག་བསྐུལ༔ ཐུགས་སྲོག་སྦྱོར་མཚམས་ཀུན་ནས་འོད་འཕྲོས་པས༔ ཚེ་བདག་རིགས་ལྔའི་རྒྱུད་བསྐུལ་དེ་དག་གི༔ འོད་ཀྱིས་ཚེ་ཡི་ལྷ་མོ་མགྱོགས་མ་དང་༔ སྒོ་བ་ཡབ་ཡུམ་ལ་སོགས་ཕོ་ཉ་རྣམས༔ བསྐུལ་བས་སྔོན་གྱི་ཐུགས་དམ་ལས་བཞེངས་ཏེ༔ དེ་དག་སྐུ་ལས་འོད་ཟེར་ལྕགས་ཀྱུའི་དབྱིབས༔ ཕྱོགས་མཚམས་སྟེང་འོག་ཀུན་ཏུ་སྤྲོས་པའི་རྩེར༔ སྤྲུལ་པ་ཡང་སྤྲུལ་ཉི་ཟེར་རྡུལ་འཚུབས་ལྟར༔ དཔག་ཏུ་མེད་པ་ནམ་མཁའ་ཁྱབ་པར་འཕྲོས༔ རང་གི་བླ་ཚེ་སྲོག་དབུགས་ཉམས་པ་དང་༔ གདོན་བགེགས་འབྱུང་པོས་བརྐུས་(10ན)འཕྲོགས་ཡར་བ་དང་༔ འཁོར་འདས་སྣོད་བཅུད་བརྟན་གཡོའི་དྭངས་མའི་ཚེ༔ རྒྱལ་ཀུན་མཁྱེན་བརྩེ་ནུས་པའི་བྱིན་རླབས་སྟོབས༔ དྲང་སྲོང་རིག་འཛིན་ཚེ་ལ་དབང་བ་ཡི༔ མཐུ་དཔལ་ཡོན་ཏན་འཁོར་ལོས་སྒྱུར་རྒྱལ་གྱི༔ ཚེ་བསོད་སྟོབས་འབྱོར་མངའ་ཐང་ལེགས་ཚོགས་ཀུན༔ འོད་ཟེར་ཐིག་ལེ་སྣུམ་ལ་ལྕི་བ་དང་༔ ཧྲཱིཿནྲྀ་ཨཱཿབྷྲཱུྃ་བཀྲག་མདངས་འབར་བ་ཡི༔ རྣམ་པར་འུབ་ཀྱིས་བསྡུས་ནས་བདག་མདུན་གྱི༔ རྟེན་ལ་སིབ་སིབ་ཐིམ་པས་འཁོར་འདས་ཀྱི༔ ཚེ་བཅུད་དྭངས་མ་གཅིག་ཏུ་འཁྱིལ་བ་ཡི༔ འཇའ་ལུས་རྡོ་རྗེའི་ཚེ་མཆོག་ཐོབ་པར་བསམ༔ (ཞེས་སོགས་ཀྱི་དམིགས་རིམ་གསལ་བཏབ་ནས། མདའ་དར་གཡབ། སྤོས་རོལ་དབྱངས་དང་བཅས། སྐུ་གསུམ་ཚེ་ཡི་ལྷ་ཚོགས་རྣམས༔ ཐུགས་དམ་བསྐུལ་བའི་རིམ་པ་ནི།) ཧྲཱིཿ༠ཧྲཱིཿ འགྱུར་མེད་རྡོ་རྗེ་ལྟ་བུའི་ཡེ་ཤེས་ཀྱི༔ (ཞེས་སོགས་ལྷུ་གཅིག་མཐར།) ཧྲཱིཿ གཞན་ཡང་རྡོ་རྗེ་ཚེ་ཡི་དཀྱིལ་འཁོར་འདིར༔ (ཞེས་སོགས་སྦྲེལ་བས་ཚེ་འགུགས་བསྐུལ།) དེ་ལྟར་བཀུགས་པའི་ཚེ་བཅུད་ཀྱི་དྭངས་མ་རྣམས་ཁབ་ལེན་གྱིས་ལྕགས་ཕྱེ་བསྡུས་པ་ལྟར་འུབ་ཀྱིས་འདུས་སྙིང་དབུས་བླ་ཚེ་སྲོག་རྟེན་རྣམས་ལ་ཐིམ་པས་བཀྲག་མདངས་འོད་དུ་འཚེར། ཉི་ཟླའི་གྭའུ་ཁ་ (10བ)འགྲིགས། འོག་གི་རྡོ་རྗེའི་རྭ་རྣམས་སྟེང་དུ་མདུད། དེ་ཕྱིར་འོད་ལྔའི་གུར་ཁྱིམ་གྱིས་གཡོགས་པའི་སྟེང་པདྨ་རཱ་ག་ལས་གྲུབ་པའི་རྡོ་རྗེ་རྩེ་ལྔ་རྭ་གདངས་མེ་ཡི་ཚྭ་ཚྭ་འཕྲོ་བས་མཚན་པ་དང་། མདའ་དར་གནས་ལྔར་རྒྱ་གྲམ་དུ་བཞག་པས་རྡོ་རྗེའི་རྡུལ་གྱིས་ལུས་ཞུ་ལུགས་སུ་གཡོགས་པས་བསྲུང་། དབྱིངས་ཡེ་ཟུང་འཇུག་གཉུག་མ་མི་ཤིགས་པའི་ཐིག་ལེའི་ཀློང་དུ་རྒྱས་བཏབ་པས་བར་ཆད་ཀྱི་མཚན་མ་འཇུག་པའི་སྐབས་མེད་པའི་ཐུགས་མོས་མཛོད། ཨཿ མཁའ་ཁྱབ་ཡེ་ཤེས་ཆེན་པོའི་འོད་ཟེར་སྤྲིན༔ སྤྲོས་པས་འཁོར་འདས་ཀུན་ཁྱབ་ཚེ་ཡི་བཅུད༔ དྭངས་མ་མི་ཤིགས་འཁྱིལ་བའི་ཐིག་ལེར་བསྡུས༔ ཟུང་འཇུག་འདུ་འབྲལ་མེད་པའི་དབྱིངས་སུ་བསྟིམས༔ འོད་གསལ་ཀློང་ཡངས་ཆེན་པོར་རྒྱས་བཏབ་པས༔ གཞོམ་གཞིག་བྲལ་བའི་རྡོ་རྗེའི་ཚེ་ཐོབ་ཤོག༔ དྷརྨ་དྷཱ་ཏུ་མུ་དྲ་ཛྙཱ་ན་བཛྲ་ཏིཥྛ་རཀྵ་རཀྵ་ཧཾཿ (མདའ་དར་གནས་ལྔར་རྒྱ་གྲམ་དུ་འཇོག་བཞིན།)ཨ༔ སྟོང་གསལ་ཆོས་སྐུའི་སྨྱུག་མ་ལ༔ ལོངས་སྤྱོད་ཡོངས་རྫོགས་སྒྲོ་ཡིས་བརྒྱན༔ མདེའུ་ཐུགས་རྗེ་སྤྲུལ་པའི་སྐུ༔ སྐུ་གསུམ་རྒྱལ་བས་རྒྱས་གདབ་བོ༔ སྐུ་ལྔའི་རང་བཞིན་རིན་ཆེན་ལྔ་༔ སྣང་རིག་ཐབས་ཀྱིས་རྒྱས་གདབ་བོ༔ ཡུམ་ལྔའི་རང་བཞིན་དར་སྣ་ལྔ༔ སྟོང་དབྱིངས་ཤེས་(11ན)རབ་རྒྱས་གདབ་བོ༔ ཡེ་ཤེས་ལྔ་ལྡན་རྨ་བྱའི་མདོངས༔ གཉིས་མེད་ཟུང་འཇུག་རྒྱས་གདབ་བོ༔ སྐྱེ་འཆི་མེད་པ་གཞི་ཡི་ཚེ༔ ཆོས་ཀྱི་དབྱིངས་སུ་རྒྱས་གདབ་པོ༔ འཕོ་འགྱུར་མེད་པ་ལམ་གྱི་ཚེ༔ མཉམ་ཉིད་ཆེན་པོར་རྒྱས་གདབ་བོ༔ བྲལ་ཐོབ་མེད་པ་འབྲས་བུའི་ཚེ༔ ཁྱབ་བརྡལ་ཀློང་དུ་རྒྱས་གདབ་བོ༔ བྱར་མེད་རྒྱས་གདབ་གྲོལ་མི་སྲིད༔ དམིགས་མེད་རྒྱས་གདབ་འཐོར་བ་མེད༔ ངང་མཉམ་རྒྱས་གདབ་ཉམས་པ་མེད༔ ཕྱལ་ཡས་རྒྱས་གདབ་ཆད་པ་མེད༔ ཀུན་ཁྱབ་རྒྱས་གདབ་ཟད་པ་མེད༔ ལྷུན་རྫོགས་རྒྱས་གདབ་ཡར་བ་མེད༔ མི་འགྱུར་སྙིང་པོ་རྡོ་རྗེའི་ཚེ༔ གཞོམ་མེད་ཡེ་ཤེས་མཁའ་ཀློང་དུ༔ སྐྱེ་འཆི་མེད་པར་རྒྱས་གདབ་བོ༔ དྷརྨ་དྷ་ཏུ་བཛྲ་ཛྙཱ་ན་རཀྵ་ཨ་ཧཾཿ (རྟེན་འབྲེལ་སྙིང་པོ་བརྗོད་ཅིང་མེ་ཏོག་འཐོར་རོ། །)དེ་ལྟར་ཚེ་བཀུགས་ཤིང་བཅུད་བསྡུས་པ་དེ་ཉིད་རྩ་གསུམ་ལྷའི་དངོས་གྲུབ་བྱིན་རླབས་ཀྱི་དབྱིག་དང་ལྷན་ཅིག་པར་བསྟིམ་ཞིང་རྒྱས་བཏབ་པས་ལུས་གཞོམ་མེད་རྡོ་རྗེའི་ཁམས་སུ་སྨིན། གཟུང་འཛིན་གཉིས་སྣང་གི་འཆི་བདུད་གཉིས་མེད་དག་མཉམ་བདེ་བ་ཆེན་པོའི་ཕོ་ཉས་བཅོམ་སྟེ་འཆི་མེད་ཀ་དག་ཆོས་སྐུ་ཐིག་ལེ་ཉག་གཐིག་གི་གཏན་སྲིད་ལ་དབང་ (11བ)འབྱོར་པའི་ཐུགས་འདུན་དང་བཅས་གཉུག་མའི་རང་ངོ་ལ་མཉམ་པར་འཇོག་མཛོད། (ཅེས་དར་གཅིག་དགོངས་ཉམས་སྐྱོང་དུ་བཅུག །མཚམས་སྦྱོར་སྤྱི་མཐུན་བཅས་བཀྲ་ཤིས་ཀྱི་ཚིགས་སུ་བཅད་པ་གང་འོས་བརྗོད།)དེ་རྣམས་ཀྱི་སྒོ་ནས་རྡོ་རྗེའི་ཚེའི་དབང་བསྐུར་ཟབ་མོ་ལེགས་པར་ཕུལ་ཟིན་པས་དེ་དག་གི་སྐབས་སུ་ཐོབ་པའི་གསང་བའི་དམ་ཚིག་སྤྱི་དང་། བྱེ་བྲག་སྲོག་གཅོད་བརྡུང་བརྡེག་རྟེན་གསུམ་གཞིག་གཞོམ་སོགས་སྤང་བྱ་དང་། ཚེ་ཐར་སྲོག་བསླུ་འཇིགས་སྐྱོབ་རྟེན་གསུམ་བཞེངས་པ་སོགས་བསྒྲུབ་བྱ་སྤྱི་དང་ཁྱད་པར་བསྙེན་སྒྲུབ་ལ་བརྩོན་པ་སོགས་དམ་ཚིག་གི་རིམ་པ་ལས་མི་འདའ་བའི་གཡར་དམ་ལྷུར་བཞེས་པ་དང་བཅས་འདིའི་རྗེས་ཟློས་མཛོད། གཙོ་བོས་ཇི་ལྟར་(སོགས། གཏང་རག་མཎྜལ་དང་ལུས་དབུལ་དགེ་བསྔོ་བཅས་སྤྱི་ལྟར་གྲུབ་ནས་སློབ་མ་གྱེས། གསུམ་པ་རྗེས་རིམ་ནི། ཚོགས་ཡོད་ན་ལྷག་མ་ཕྱིན་དང་། དེ་མིན་རྗེས་ཀྱི་མཆོད་བསྟོད། དངོས་གྲུབ་བླང་བ། ནོངས་བཤགས། བརྟན་བཞུགས། བསྡུ་ལྡང་། བསྔོ་སྨོན་ཤིས་བརྗོད་བཅས་བྱའོ། །ཚེ་ལམ་གྲུབ་པའི་ཉི་མ་ཡིས། །འཆི་བདག་མུན་པའི་གཡུལ་ངོ་བཅོམ། །ཚེ་དབང་པདྨོའི་ཟིལ་དངར་གྱིས། །འཆི་མེད་ལང་ཚོ་བརྟས་གྱུར་ཅིག །ཅེས་པའང་གཏེར་འབྱིན་བླ་མ་གང་ནས་འདི་ལྟར་བྲིས་ཤིག་པའི་བསྐུལ་མ་རིང་མོའི་དུས་ནས་ནན་(12ན)ཆགས་སུ་མཛད་པའི་ཕྱིར། དུས་ཞབས་ཀྱི་སྔགས་བན་རང་བྱུང་ལྷན་སྐྱེས་རྡོ་རྗེའམ་མིང་གཞན་མཁའ་ཁྱབ་རྡོ་རྗེར་འབོད་པས་བག་ཡོད་ཀྱི་ལོའི་དཔྱི